Nordjyske Mathilde Caffey er med i aftenens første finale af årets særlige udgave af X Factor på TV2, og forud for finalen er den nordjyske sangerinde fra Aalestrup udpeget til at kunne give bookmakernes oplagte vinder, Alma Agger, kamp til stregen.

Der er næsten ingen tvivl hos bookmakerne, når det handler om, hvilken deltager der er favorit til at vinde 'X Factor' i år. De vurderer alle, at Thomas Blachmans 20-årige solist Alma Agger vinder finalen lørdag aften. Og det er med stor afstand til de øvrige tre finalister. Det giver pengene omkring 1,5 gange igen, hvis man spiller på Alma Agger som ’X Factor’-vinder. Mathilde - største konkurrent Bookmakernes vurdering af finalefeltet er temmelig ens, og de peger på Mathilde Caffey fra Aalestrup - som en af Alma Aggers største konkurrenter. Danske Spil peger på, at Mathilde Caffey ”har en stemme man virkelig lægger mærke til”, mens Bet365 peger på ”en lidt stærkere personlighed end Alma”. Mathilde Caffey er den eneste af de fire finalister, der har stået i programmets farezone. Det skete i årets allerførste liveshow, hvor hun kun blev reddet, fordi Ankerstjerne valgte af sende Oh Lands deltager Nichlas Mietke ud af showet. Synger med Christopher Mathilde Caffey skal i aften synge sangen 'Baby' af den britiske sanger Bishop Briggs. Hør originalversionen her. Derefter skal Mathilde Caffey på scenen med den danske sanger Christopher. - Det er helt vildt at skulle synge med Christopher. Han er en artist, jeg har meget respekt for. Han har været megasød til at hjælpe mig med at komme ind i sine sange, siger Mathilde Caffey om samarbejdet til TV2. De to skal sammen synge to af Christophers sange, 'Ghost' (hør originalen her ) og det spritnye nummer 'Leap of Faith'. Emil Wiisman ligger tæt på Mathilde Caffey i bookmakernes vurdering og fremhæves for sin udstråling og energi. I den anden ende af skalaen giver bookmakerne pengene omkring 10 gange igen, hvis Ankerstjernes gruppe Smokey Eyes vinder.